# פרוטוקול ישיבת ועדת התקשרויות

**(לפי חוזר מנכ"ל 8/2016, על תיקוניו)**

ועדת ההתקשרויות המקצועית בהרכבה לפי חוזר מנכ"ל משרד הפנים 8/2016 (ותיקון בחוזר מנכ"ל משרד הפנים 5/2017) התכנסה באולם הישיבות של העיריה לישיבה מס' 1/2018, בתאריך 22.1.2018, יום שני, בשעה 14:30:

## משתתפים חברי הוועדה:

1. מוחמד אבו-פרחי, מנכ"ל העיריה, יו"ר הוועדה.
2. רו"ח מג'די אבו-מוך, גזבר העיריה.
3. עו"ד חוסאם אבו-פול, היועץ המשפטי לעיריה.

## על סדר יום הישיבה:

1. דיון בהצעות שהוגשו להצטרף לרשימת היועצים עפ"י החוזר.
2. דיון בתיקון דרישות הסף להצטרפות יועצים לרשימת היועצים עפ"י החוזר.

## דיון והחלטות:

### סעיף 1: דיון בהצעות שהוגשו להצטרף לרשימת היועצים עפ"י החוזר:

הוועדה דנה בבקשות שהוגשו ובהמלצות שהונחו בפניה והחליטה כדלקמן:

1. הוועדה החליטה לאשר בקשות היועצים כמפורט ברשימה **המצ"ב** – **מסומנת א'**, להצטרף למאגר היועצים בעיריה, בתחומים המפורטים ברשימה.
2. הוועדה החליטה לדחות בקשות היועצים כמפורט ברשימה **המצ"ב** – **מסומנת ב'**.

### סעיף 2: דיון בתיקון דרישות הסף להצטרפות יועצים לרשימת היועצים עפ"י החוזר:

ועדת ההתקשרויות רואה בעין מודאגת רשימת היועצים הדלה שמתגבשת. הוועדה סבורה כי ראוי ונכון לתקן את תנאי הסף בכל הקשור ליועצים שאינם בתחום היועצים המשפטיים / עו"ד (בשלב זה).

רשימת היועצים המתגבשת אינה מספקת את צורכי העיריה ועלולה להביא לפגיעה בעבודה השוטפת והתקינה של העיריה ולעיכובים מיותרים.

ועדת המכרזים עיינה בתנאי הסף כפי שאלו גובשו ובפרסום בעבר ולאחר דיון והתייעצות, הוועדה מחליטה לתקן את הדרישה בסעיף 3.4, בעמ' 5, לתנאי הסף, וכפועל יוצא - להכניס תיקון מתבקש בסעיף 3.5, בעמ' 5, לתנאי הסף.

הוועדה סבורה כי תנאי הסף הקיים מצמצמים באופן ניכר את קשת המציעים הפוטנציאליים ואף מוציאים באופן לא מוצדק יועצים שביצעו עבודות עבור גופים גדולים, כמו גופים ממשלתיים, וכן מוציאים לחלוטין מכלל חשבון יועצים שלא עסקו בעבר עם רשויות מקומיות. הוועדה סבירה שמצב זה אינו ראוי כאשר גם אם הכוונה להבטיח רמת ניסיון ומקצועיות מסויימת, הרי הפגיעה כאן עולה על התועלת במיוחד כאשר המדובר בחוזר מנכ"ל חדש אשר העיריה (ורשויות מקומיות אחרים טרם התנסו בו. ככל שבעתיד יהא צריך, הוועדה תשקול את הדברים מחדש.

### סעיף 3.4 קיים:

 "3.4 העניק במהלך שלוש השנים קודם להגשת מועמדותו, שירותים בתחום הרלוונטי ברשימת המשנה ל- 2 רשויות מקומיות לפחות.

 להוכחת עמידתו בתנאי סף זה יפרט המשתתף על נסיונו כאמור במסגרת הבקשה למאגר וימלא את כלל הפרטים המפורטים שם".

הוועדה החליטה לתקן נוסח סעיף 3.4 הקיים, בנוסח הבא:

### סעיף 3.4, החדש/המתוקן:

 "העניק במהלך שלוש השנים קודם להגשת מועמדותו, שירותים בענף ובתחום הרלוונטי בו הוא מבקש להיכלל, ל- 2 לקוחות מוסדיים לפחות ו/או עם ותק של 10 שנים בתחום הספציפי.

 "לקוח מוסדי" בתנאי סף זה משמעו: רשויות מקומיות, תאגידים מקומיים, תאגידי מים וביוב, חברת ממשלתיות, משרד ממשלה, גופי סמך, משטרה, צה"ל, קופ"ח, קק"ל, גופים "דו מהותיים", בנקים תיאטראות, רכבת ישראל, מפעלים (לרבות מפעלי תעשייה), חברות/קבלני בניה, חברות/קבלני תשתיות, חברות/קבלני פיתוח, חברות ציבוריות."

### סעיף 3.5 הקיים:

"3.5 לא התקבלו לגבי המועמד המלצות שליליות מאיזה מהרשויות להם נתן שירותים, לרבות העיריה (בין אם אלו פורטו על ידו ובין אם לאו).

### סעיף 3.5, החדש/המתוקן:

"3.5 לא התקבלו לגבי המועמד המלצות שליליות מאיזה מהלקוחות המוסדיים ו/או האחרים להם נתן שירותים, לרבות העיריה (בין אם אלו פורטו על ידו ובין אם לאו).

הוועדה מחליטה לפרסם קול קורא נוסף להצטרפות למאגר היועצים עם התנאים המתוקנים, מועד הגשת ההצעות יהיה 21 יום מיום הפרסום כדין.

הוועדה מחליטה להודיע לכל היועצים שבקשותיהם נדחו (חלקית או באופן מלא) על השינוי האמור. בקשות שהוגשו יבחנו בהמשך גם על בסיס שינוי זה."

## כללי:

האחריות לביצוע החלטות הוועדה מוטלת על מנכ"ל העיריה.

פרוטוקול זה, על נספחיו, יפורסם באתר העיריה.

באחריות מנכ"ל העיריה לדאוג לפרסום מסודר של הרשימות שאושרו באתר העיריה.

הודעות מפורטות ליועצים השונים ישלחו באחריות מנכ"ל העיריה, עם העתק לחברי הוועדה. בהודעות יפורטו ההחלטה שהתקבלה לגבי היועץ, התחומים בהם אושרה בקשתו, התחומים בהם לא אושרה בקשתו, וכן יודיעו לו על החלטות הוועדה באשר לתיקון תנאי סף וזכותו להגיש בקשתו מחדש.

באחריות מנכ"ל העיריה לדאוג לפרסום מסודר של הרשימות באתר העיריה.

**ולראיה באנו על החתום**

**רו"ח מג'די אבו-מוך
גזבר העיריה**

**מוחמד אבו-פרחי
מנכ"ל העיריה**

**חוסאם אבו-פול, עו"ד
היועץ המשפטי לעיריה**

פרוטוקול ישיבת ועדת התקשרויות - 2018